ddrg/super_eurlex huggingface dataset:
KIRJALLINEN KYSYMYS E-1830/01 esittäjä(t): Lousewies van der Laan (ELDR) neuvostolle. Avioliiton tunnustaminen ja yhtäläisen kohtelun edistäminen.



Virallinen lehti nro 115 E , 16/05/2002 s. 0016 - 0016



KIRJALLINEN KYSYMYS E-1830/01 esittäjä(t): Lousewies van der Laan (ELDR) neuvostolle (27. kesäkuuta 2001) Aihe: Avioliiton tunnustaminen ja yhtäläisen kohtelun edistäminen Äskettäisessä rekisteröityjä kumppanuussuhteita koskevassa tuomiossa yhteisön tuomioistuin totesi, että avioliitto määritellään yleensä kahden heteroseksuaalisen henkilön väliseksi suhteeksi. Kuten tiedetään, Alankomaat antoi äskettäin homoseksuaalisille kansalaisille mahdollisuuden solmia siviiliavioliitto. Nykyisin Alankomaat on ainoa maa maailmassa, joka on tehnyt näin. Päätös rekisteröidyistä kumppanuussuhteista on aiheuttanut jonkin verran hämmennystä neuvoston tulkinnasta. Voiko neuvosto vahvistaa, että kaikkia avioliitossa olevia neuvoston työntekijöitä kohdellaan yhtäläisesti riippumatta heidän sukupuolisesta suuntautumisestaan tai kumppaninsa sukupuolesta? Haluaisin lisäksi tietää, mitä toimenpiteitä ollaan toteuttamassa naimisissa olevien ja naimattomien työntekijöiden yhtäläisen kohtelun turvaamiseksi, mukaan lukien rekisteröidyt, mutta ei-aviolliset kumppanuussuhteet? Vastaus (17. joulukuuta 2001) Euroopan yhteisöjen tuomioistuin katsoi yhdistetyissä asioissa C-122/99 ja C-125/99 P, D ja Ruotsin kuningaskunta vastaan neuvosto, 31. toukokuuta 2001 antamassaan tuomiossa, että henkilöstösäännöissä käytetty termi avioliitto on tulkittava yhteisön itsenäisen määritelmän mukaisesti. Tuomionsa 34 kohdassa tuomioistuin toteaa, että on riidatonta, että avioliittokäsite, sellaisena kuin se on tunnustettu kaikissa jäsenvaltioissa, merkitsee kahden eri sukupuolta olevan henkilön välistä liittoa, ja näin se vahvistaa ensimmäisen oikeusasteen tuomioistuimen tuomion (asia T-264/97, 28. tammikuussa 1999), jonka mukaan yhteisön käsitteillä avioliitto ja puoliso tarkoitetaan yksinomaan avioliittoon sanan perinteisessä merkityksessä perustuvaa suhdetta (tuomion 26 kohta). Neuvoston mukaan se, että Alankomaat on säätänyt lain, joka sallii samaa sukupuolta olevien henkilöiden välisen avioliiton, ei aseta kyseenalaiseksi henkilöstösäännöissä tarkoitettua avioliiton määritelmää, joka määräytyy kaikkien jäsenvaltioiden lainsäädäntöjen nykytilan perusteella, sillä Alankomaat on ainoa jäsenvaltio, joka on näin päättänyt. Neuvosto toteaa, että nykyisissä henkilöstösäännöissä on naimisissa oleville henkilöille etuja antavia säännöksiä ja että tällaisten säännösten mahdollista laajentamista muihin kuin naimisissa oleviin henkilöihin on tutkittava myös toimielinten kesken osana henkilöstösääntöjen uudistusta.
KIRJALLINEN KYSYMYS P-3067/01

esittäjä(t): Olivier Dupuis (NI) komissiolle

(26. lokakuuta 2001)

Aihe: Fava Minorin karkottaminen Kiinan kansantasavallasta

Shanghai Famas & Hocks Technical Textiles Co. Ltd. on yritys, joka sijaitsee Jinshanissa (60 km Shanghaista) ja jolla on 35 työntekijää. Kiinan viranomaiset pidättivät yrityksen johtajan Fava Minorin 8. lokakuuta 2001 Pudongin lentokentällä ja karkottivat hänet välittömästi ilman mitään selityksiä. Yritys on nyt ilman valvontaa ja taloudelliset seuraukset voivat olla vakavat. Fava Minor kuuluu Falun Gong -liikkeeseen ja edustaa myös Italiassa tätä liikettä, joka karkotettiin Kiinasta heinäkuussa 1999. Siitä alkaen liikkeeseen kuuluvia on vainottu, koska he ovat rauhanomaisesti vastustaneet uskostaan luopumista.

Onko komissio tietoinen siitä, että Fava Minor on joutunut Kiinan viranomaisten vainon uhriksi, ja mitä komissio on tehnyt tai aikoo tehdä, jotta huomattavia summia Kiinaan investoineen unionin yrittäjän oikeuksia ja etuja suojellaan? Eikö komissio katso, että Kiinan viranomaisten röyhkeys alkeellisimpienkin oikeuden sääntöjen myös talouden ja liiketoiminnan alalla rikkomisessa panee lukuisat eurooppalaiset investoijat, erityisesti pienet ja keskisuuret yrittäjät, Kiinassa alttiiksi vakaville riskeille, joista unionin toimivaltaisia viranomaisia pitäisi täysimääräisesti informoida? Katsooko komissio, että Kiinasta voi tulla Maailman kauppajärjestön jäsen, vaikka on selvää, että sen viranomaiset ja instituutiot eivät kykene noudattamaan Maailman kauppajärjestön vähäisimpiäkään perussääntöjä, toimimaan vapaiden markkinoiden periaatteiden mukaisesti eivätkä yleensäkään oikeusvaltion periaatteiden mukaisesti?

Chris Pattenin komission puolesta antama vastaus

(20. marraskuuta 2001)

Komissio ei ole tietoinen arvoisan parlamentin jäsenen tarkoittamasta yksittäistapauksesta.

Komissio on arvoisan parlamentin jäsenen tavoin huolestunut Falun Gong -liikkeen jäsenistä Kiinassa. Tätä huolta on käsitelty unionin keskustelussa ihmisoikeuskysymyksistä Kiinan viranomaisten kanssa samoin kuin kiinalaisten keskustelukumppaneiden kanssa useissa tilaisuuksissa.

Komission mielestä Kiinan liittyminen maailman kauppajärjestöön (WTO) ja sitä seuraava Kiinan talouden avaaminen ja vapauttaminen saavat aikaan prosessin, joka lujittaa Kiinan kehittymistä oikeusvaltion periaatteeseen perustuvaksi yhteiskunnaksi. Komission mielestä ihmisoikeuksia ymmärretään ja suojellaan myös yleensä paremmin yhteiskunnissa, joissa tavarat, investoinnit, henkilöt ja aatteet saavat liikkua vapaasti.
KIRJALLINEN KYSYMYS E-2924/01 esittäjä(t): Jens-Peter Bonde (EDD) neuvostolle. Rajavalvonta ja terrori.



Virallinen lehti nro 134 E , 06/06/2002 s. 0151 - 0151



KIRJALLINEN KYSYMYS E-2924/01 esittäjä(t): Jens-Peter Bonde (EDD) neuvostolle (25. lokakuuta 2001) Aihe: Rajavalvonta ja terrori Aikooko neuvosto sallia, että maat ottavat jälleen käyttöön rajavalvonnan, jos ne pitävät sitä tarpeellisena terroristien kiinni saamiseksi? Vastaus (12. helmikuuta 2002) Neuvosto toteaa kysyjälle, että Schengenin sopimuksen soveltamisesta tehdyn yleissopimuksen 2 artiklan 2 kohdan mukaan jos yleinen järjestys tai kansallinen turvallisuus edellyttää välittömiä toimia, jäsenvaltio voi ottaa väliaikaisesti uudelleen käyttöön rajatarkastukset ja se ilmoittaa niistä mahdollisimman pian muille jäsenvaltioille. Näin ollen Euroopan yhteisön perustamissopimuksessa määrättyä henkilöiden vapaata liikkuvuutta voidaan rajoittaa jäsenvaltioiden toteuttaessa vastuullaan olevia toimenpiteitä tällaisissa tilanteissa. Neuvosto muistuttaa kysyjää siitä, että Euroopan yhteisön perustamissopimuksen 64 artiklan mukaisesti yleisen järjestyksen ylläpito Euroopan unionin jäsenvaltioiden alueella kuuluu kunkin jäsenvaltion viranomaisten yksinomaiseen toimivaltaan. Neuvosto ei voi ottaa kantaa asiaan, joka ei kuulu sillä
KIRJALLINEN KYSYMYS E-2543/01 esittäjä(t): Ioannis Souladakis (PSE) komissiolle. Kreikan ja Euroopan unionin välisen sähköverkkoyhteyden palauttaminen.



Virallinen lehti nro 115 E , 16/05/2002 s. 0112 - 0113



KIRJALLINEN KYSYMYS E-2543/01 esittäjä(t): Ioannis Souladakis (PSE) komissiolle (19. syyskuuta 2001) Aihe: Kreikan ja Euroopan unionin välisen sähköverkkoyhteyden palauttaminen Kuten tiedetään, entisessä Jugoslaviassa esiintyneiden selkkausten vuoksi sähköverkkoyhteyttä palveleva nk. Adrianmeren linja on tuhoutunut Mostarin kohdalla, ja vastaava Kroatian kautta kulkeva linja on tuhoutunut Ernestinovossa. Koska nämä linjat ovat ratkaisevan tärkeitä Kreikan kytkemiseksi muuhun eurooppalaiseen sähköenergiaverkkoon, kysytään: - Onko Euroopan komissio tehnyt aloitteen verkkoyhteyden nopeaksi palauttamiseksi? - Onko se sisällyttänyt tuhottujen linjojen kunnostamisen Bosnian ja Hertsegovinan jälleenrakennusohjelmien painopisteisiin? - Onko se harkinnut sitä, minkälaiset kustannukset Kreikan kansantaloudelle koituvat tästä pitkäaikaisesta katkoksesta, ja kuinka se aikoo ne korvata? Chris Pattenin komission puolesta antama vastaus (14. marraskuuta 2001) Komissio suhtautuu vakavasti parlamentin jäsenen ilmaisemaan huolenaiheeseen, joka koskee Kreikan liittämistä muun Euroopan kattavaan sähköverkkoon. Komissio myöntää nopean sähköverkkoyhteyden kunnostamiseen 3,8 miljoonaa euroa Cards-ohjelmasta Kroatiaa koskevan kansallisen ohjelman mukaisesti. Näistä varoista katetaan Tonavan alueella Kroatiassa sijaitsevan Ernestinovon kylän keskusvoimalaitoksen kunnostukseen liittyvät tukitoimet, joilla täydennetään Euroopan investointipankin rahoittamaa kunnostustyötä. Integroidun jälleenrakennusohjelman ensisijaisena tavoitteena oli kunnostaa sähkölinjat Bosnian ja Hertsegovinan alueella, esimerkiksi Mostarissa; komissio rahoitti näitä kunnostustöitä Obnova-ohjelmasta(1). Komissio ei pysty arvioimaan Kreikan kansantaloudelle yhteyksien katkeamisesta EU:n pääsähköverkkoon (UCTE) mahdollisesti aiheutuvia kustannuksia. Minkäänlaisia korvauksia ei ole suunniteltu. Komissio puoltaa Kreikan ja UCTE-järjestelmän yhteyksien palauttamista. (1) Obnova-ohjelma (joka korvattiin CARDS-ohjelmalla) on eurooppalainen Bosnian ja Hertsegovinan, Kroatian ja Jugoslavian liittotasavallan sekä entisen Jugoslavian tasavallan Makedonian (EJTM) liittotasavallan välinen jälleenrakennus- ja kunnostusohjelma.
KIRJALLINEN KYSYMYS E-1826/01 esittäjä(t): Kyösti Virrankoski (ELDR) komissiolle. Hammashoidossa käytetty muovimateriaali.



Virallinen lehti nro 115 E , 16/05/2002 s. 0015 - 0016



KIRJALLINEN KYSYMYS E-1826/01 esittäjä(t): Kyösti Virrankoski (ELDR) komissiolle (22. kesäkuuta 2001) Aihe: Hammashoidossa käytetty muovimateriaali Esitin 18. lokakuuta 1999 kirjallisen kysymyksen, joka koski lasten ja nuorten hampaiden oikomisessa käytettyä PVC-muovista valmistettua purennanohjainta, joka sisältää terveydelle vaarallista DOP-yhdistettä. Komissio ilmoitti vastauksessaan E-2053/99(1) hankkivansa asiasta lisätietoja mm. Suomen viranomaisilta ja pyytävänsä tarvittaessa tiedekomitean lausunnon. Edellä olevan perusteella tiedustelen, mihin toimenpiteisiin komissio on ryhtynyt. (1) EYVL C 203 E, 18.7.2000, s. 124. David Byrnen komission puolesta antama vastaus (18. syyskuuta 2001) Hampaiden oikomishoidossa käytettyjä ftalaatteja koskevaan arvoisan parlamentin jäsenen kirjalliseen kysymykseen E-2053/99(1) annetun komission vastauksen mukaisesti asiaan on saatu lisätietoja Suomen viranomaisilta (Lääkelaitokselta) sekä lääkintäteknologisen teollisuuden järjestöltä (Eucomediltä). Suomen viranomaiset vahvistivat tutkineensa huolellisesti hampaiden oikomishoidossa käytettyjä ftalaatteja, myös niiden migraatiokäytöstä. Hampaiden oikomishoidossa käytettyjen ftalaattien toksikologisen arvioinnin ja riskianalyysiarvioinnin perustana Suomen Lääkelaitos käytti myrkyllisyyttä, ekomyrkyllisyyttä ja ympäristöä käsittelevän tiedekomitean (CSTEE) lausuntoa. Suomen viranomaiset päätyivät siihen, että lasten ja nuorten altistuminen hampaiden oikomislaitteista saaduille ftalaateille on alhaisempi kuin ftalaatteja sisältävästä pehmeästä PVC:stä valmistetuista leluista annetussa CSTEE:n lausunnossa määritelty korkein sallittu altistumistaso (Total Daily Intake, TDI). Tämän perusteella Suomen Lääkelaitos päätti olla kieltämättä ftalaattien käyttöä hampaiden oikomislaitteissa. Eucomediltä saadut lisätiedot tukevat Suomen Lääkelaitoksen päätelmiä. Kun otetaan huomioon, että hampaiden oikomishoidossa käytettyjä ftalaatteja koskevassa Suomen viranomaisten arvioinnissa noudatellaan ftalaatteja sisältävästä pehmeästä PVC:stä valmistetuista leluista annettua CSTEE:n lausuntoa, ja kun otetaan huomioon Suomen viranomaisten raporttia koskeva komission oma analyysi sekä uusien todisteiden puuttuminen, vaikuttaa siltä, että tällä hetkellä ei ole mitään syytä pyytää uusia tieteellisiä lausuntoja asiasta. Komissio seuraa edelleen ftalaattien käyttöä hampaiden oikomislaitteissa ja muissa lääkinnällisissä laitteissa ja palaa asiaan, jos esiin tulee uusia todisteita. (1) EYVL C 203 E, 18.7.2000.
KIRJALLINEN KYSYMYS P-3070/01 esittäjä(t): Chantal Cauquil (GUE/NGL) komissiolle. Delfiinikuolemat yhteisön vesillä.



Virallinen lehti nro 115 E , 16/05/2002 s. 0222 - 0223



KIRJALLINEN KYSYMYS P-3070/01 esittäjä(t): Chantal Cauquil (GUE/NGL) komissiolle (26. lokakuuta 2001) Aihe: Delfiinikuolemat yhteisön vesillä Useissa lehtiartikkeleissa on kerrottu delfiinikuolemista, jotka johtuvat delfiinien jäämisestä suurten eurooppalaisten kalastusalusten trooleihin. Lisäksi Ranskan ja Englannin rannikoilta löydetään vuosittain useita satoja valaiden ruhoja. Valaat ovat kuitenkin suojeltuja yhteisön direktiivin 92/43/ETY(1) nojalla. Voiko komissio kertoa, mitä se aikoo tehdä, jotta sen omia direktiivejä noudatettaisiin? (1) EYVL L 206, 22.7.1992, s. 7. Franz Fischlerin komission puolesta antama vastaus (27. marraskuuta 2001) Kaikkia valaslajeja suojellaan tiukasti luontotyyppidirektiivillä(1), joka muun muassa velvoittaa jäsenvaltiot luomaan järjestelmän, jolla seurataan näiden lajien vahingossa tapahtuvaa pyydystämistä ja tappamista. Koottujen tietojen perusteella jäsenvaltioiden olisi suoritettava lisätutkimuksia ja toteutettava uusia säilyttämistoimenpiteitä varmistaakseen, että vahingossa tapahtuvalla pyydystämisellä ja tappamisella ei ole merkittävää kielteistä vaikutusta kyseisiin lajeihin. Jos yhteisön lakia rikotaan, komissio ryhtyy kaikkiin tarvittaviin toimenpiteisiin varmistaakseen, että jäsenvaltiot soveltavat yhteisön lainsäädäntöä oikein. Komissio tietää, että useimmat pienten valaiden suojelun tasoa koskevat tutkimukset viittaavat siihen, että riski joidenkin lajien pyydystämisestä sivusaaliina nousee tasolle, joka saattaa vaarantaa joidenkin valaspopulaatioiden kestävän kehityksen. Eri kalastusmenetelmien suhteellinen merkitys tämän ongelman kannalta samoin kuin ongelman laajuus on kuitenkin edelleen määrittämättä. Toistaiseksi on vain harvoja olettamuksia siitä, miten valaiden pyydystäminen sivusaaliina pelagisilla trooleilla tapahtuu, ja tämän vuoksi on vain harvoja suosituksia sen vähentämiseksi. Komissio on kuitenkin valmis harkitsemaan kaikkia tarvittavia toimenpiteitä vähentääkseen ja mahdollisesti poistaakseen vahingossa kalastustoiminnan yhteydessä tapahtuvat valaskuolemat. Tätä varten kalastuksen pääosasto järjestää yhdessä ympäristön pääosaston kanssa tieteellis-teknis-taloudellisen kalastuskomitean alaryhmän kokouksen 10.14. joulukuuta 2001 saadakseen ajantasaisen katsauksen tieteellisestä näytöstä ja löytääkseen keinon ongelman ratkaisemiseksi. (1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta.
KIRJALLINEN KYSYMYS E-2528/01 esittäjä(t): Ioannis Marínos (PPE-DE) komissiolle. Kristillisten kirkollisjärjestöjen rahoittaminen.



Virallinen lehti nro 134 E , 06/06/2002 s. 0041 - 0041



KIRJALLINEN KYSYMYS E-2528/01 esittäjä(t): Ioannis Marínos (PPE-DE) komissiolle (19. syyskuuta 2001) Aihe: Kristillisten kirkollisjärjestöjen rahoittaminen Pyydän komissiota ilmoittamaan minulle, katsotaanko kristilliset kirkollisjärjestöt, ja erityisesti ortodoksisen kirkon hiippakunnat ja luostarit, yhteisön oikeudessa kansalaisjärjestöiksi, kun otetaan huomioon niiden laaja ja monimuotoinen hyväntekeväisyystoiminta (orpokodit, vanhainkodit, nuorten turvakodit, köyhien ruoka-apu jne.), ja onko niillä oikeus vaatia osuus Euroopan unionin talousarviosta kansalaisjärjestöille myönnettävistä määrärahoista? Romano Prodin komission puolesta antama vastaus (18. lokakuuta 2001) Järjestöt voivat hakea yhteisön rahoitusta, jos ne täyttävät ehdotuspyynnöissä julkaistut kriteerit. Yksi pääkriteereistä on hakijan oikeushenkilöllisyys, toisin sanoen hakijan on oltava lainmukaisesti perustettu ja rekisteröity. Koska yhteisön lainsäädännössä ei ole määritelty kansalaisjärjestöä, komission on tukeuduttava kansallisen lain mukaiseen hakijoiden asemaan arvioidessaan niiden hakukelpoisuutta yleensä saadakseen tietää, ovatko ne voittoa tavoittelemattomia yhteisöjä. Komissio haluaa kuitenkin huomauttaa arvoisalle parlamentin jäsenelle, että vaikka ortodoksinen hiippakunta tai luostari, jolla on oma oikeudellinen asemansa, voi hakea jonkin ohjelman mukaista rahoitusta, pelkkä hakukelpoisuus ei oikeuta sitä rahoitukseen. Rahoitusta myönnetään hakemusten suhteellisten ansioiden mukaan. Muiden puolesta välittäjänä toimivien yhteisöjen hakemuksia ei yleensä hyväksytä.
KIRJALLINEN KYSYMYS P-3121/01 esittäjä(t): Brice Hortefeux (PPE-DE) komissiolle. Tunnelien turvallisuus.



Virallinen lehti nro 134 E , 06/06/2002 s. 0203 - 0204



KIRJALLINEN KYSYMYS P-3121/01 esittäjä(t): Brice Hortefeux (PPE-DE) komissiolle (6. marraskuuta 2001) Aihe: Tunnelien turvallisuus Gotthardin tunnelissa 24. lokakuuta 2001 sattuneen, 11 ihmisen kuolemaan johtaneen viimeisimmän tuhoisan onnettomuuden vuoksi tunnelien turvallisuus on noussut erittäin tärkeäksi ajankohtaiseksi ongelmaksi. Aikooko komissio näin ollen ryhtyä tarvittaviin toimiin laatimalla ehdotuksia - teknisistä laitteista (järjestelmistä, joiden avulla onnettomuudet voidaan havaita nopeasti, tuuletuksesta, suojapaikoista, hätäuloskäynneistä jne.), - liikennettä koskevista säännöistä (riskiajoneuvoille asetettavista rajoituksista, ajoneuvojen välisestä vähimmäisetäisyydestä, vuorottelusta), - henkilökunnan valmiuksien kehittämisestä ja pelastustyöntekijöiden nopeasta toiminnasta? Loyola de Palacion komission puolesta antama vastaus (10. joulukuuta 2001) Valkoisessa kirjassa Eurooppalainen liikennepolitiikka vuoteen 2010: valintojen aika(1) todetaan, että komissio tekee vuoden 2002 alussa ehdotuksen direktiiviksi, joka koskee tunnelien turvallisuuden vähimmäisvaatimusten yhdenmukaistamista. Ehdotetussa direktiivissä käsitellään arvoisan parlamentin jäsenen mainitsemien aiheiden lisäksi aikaisempaa parempaa tiedottamista käyttäjille, tunnelien toimiluvanhaltijoiden ja kuljettajien välisen viestinnän sekä liikenteenohjauksen ja onnettomuuksien ehkäisyn parantamista. Yhteisön tasolla on jo ryhdytty toimiin ensimmäisten traagisten tunnelipalojen jälkeen. Komissio on laatinut asiaa koskevan työsuunnitelman, ja tunnelien turvallisuus sisältyi myös viidenteen tutkimuksen ja teknologisen kehittämisen puiteohjelmaan. Rahoitusta on myönnetty kestäviä ja luotettavia tunnelirakenteita koskevalle tutkimushankkeelle (DARTS) sekä tunnelipaloja käsittelevälle temaattiselle verkostolle FIT (Fire in Tunnels). Muita ehdotuksia arvioidaan kesäkuussa 2001 julkaistun tunnelien yleistä turvallisuutta käsittelevän temaattisen verkoston perustamista koskevan ehdotuspyynnön jälkeen. (1) KOM(2001) 370 lopullinen.
KIRJALLINEN KYSYMYS P-2805/01 esittäjä(t): Franz Turchi (UEN) komissiolle. Kulttuuri 2000 -ohjelmasta rahoitetut hankkeet.



Virallinen lehti nro 115 E , 16/05/2002 s. 0163 - 0164



KIRJALLINEN KYSYMYS P-2805/01 esittäjä(t): Franz Turchi (UEN) komissiolle (2. lokakuuta 2001) Aihe: Kulttuuri 2000 -ohjelmasta rahoitetut hankkeet Kulttuuri 2000 -ohjelman tavoitteisiin kuuluu katuteatteriryhmien ja -esitysten rahoittaminen. Italian poliisiviranomaisten Genovassa pidetyn G8-maiden huippukokouksen aikana tekemien pidätysten yhteydessä tuli esiin, että yhteenottoihin oli aktiivisesti ja väkivaltaisesti osallistunut kiertäviksi näyttelijöiksi naamioituneita ryhmiä. Eräät italialaiset lehdet ovat raportoineet seikkaperäisesti rahoituksesta, jota yhteisö on myöntänyt Black Bloc -järjestöön kuuluville ryhmille katuteatteriesityksiä varten. Onko komissio tietoinen rahoituksesta, jota on myönnetty kulttuuriryhmille, jotka ovat sittemmin osoittautuneet väkivaltaisiksi ryhmittymiksi? Miten rahoituksen asianmukaisuutta ja rahoitettujen hankkeiden lopputulosta valvotaan? Onko No Border No Nation ja Orange -ryhmille myönnetty rahoitusta? Viviane Redingin komission puolesta antama vastaus (31. lokakuuta 2001) Kulttuuri 2000 -ohjelman yhteydessä komissio voi rahoittaa hankkeita, joissa toimii yhteistyössä vähintään kolme kulttuurijärjestöä vähintään kolmesta ohjelmaan osallistuvasta valtiosta. Katuteatteriryhmä No Border No Nation, joka pidätettiin Italian järjestyspoliisin suorittamissa pidätyksissä Genovassa pidetyn G8-maiden huippukokouksen aikana (20.22. heinäkuuta 2001), ja Orange-ryhmä eivät ole koskaan osallistuneet Kulttuuri 2000 -ohjelmasta tuettuihin hankkeisiin pääjärjestäjinä sen enempää kuin järjestäjäkumppaneinakaan. Valittujen hankkeiden tarkastamisen suhteen komissio haluaa korostaa, että sen yksiköt toimivaltansa rajoissa ja kansallisilta viranomaisilta saamiensa tietojen pohjalta huolehtivat tarkkaan siitä, ettei rahoitustukea koskaan myönnetä epädemokraattisille yhdistyksille. Tukien myöntämisen yhteydessä (sekä ennalta että jälkeen päin) toteutetun varainhoidon valvonnan osalta komissio haluaa kiinnittää arvoisan parlamentin jäsenen huomion siihen, että se noudattaa tiukasti Euroopan yhteisöjen yleiseen talousarvioon sovellettavaa 21 päivänä joulukuuta 1977 annettua varainhoitoasetusta(1). (1) EYVL L 356, 31.12.1977.
KIRJALLINEN KYSYMYS E-3271/01 esittäjä(t): Sebastiano Musumeci (UEN) komissiolle. Veriappelsiinin viennin esteet.



Virallinen lehti nro 134 E , 06/06/2002 s. 0213 - 0214



KIRJALLINEN KYSYMYS E-3271/01 esittäjä(t): Sebastiano Musumeci (UEN) komissiolle (26. marraskuuta 2001) Aihe: Veriappelsiinin viennin esteet Australian ja Japanin markkinoilla on jatkuvaa ja kasvavaa kysyntää veriappelsiinille, jota tuotetaan ainoastaan Sisiliassa. Sitrushedelmien kuljetuksen aikana käytettäviä torjunta-aineita koskevien nykyisten määräysten vuoksi, Italian on tällä hetkellä mahdotonta viedä maasta kuuluisia veriappelsiineja. Espanjalaiset appelsiinintuottajat ovat sen sijaan saaneet tukea valtiolta solmiessaan sopimuksia Australian viranomaisten kanssa ja niillä on lähes täydellinen monopoliasema kyseisillä merentakaisilla markkinoilla. Tiedustelisin komissiolta, mihin toimiin se aikoo ryhtyä estääkseen sellaisten rajoitusten soveltamisen, jotka hankaloittavat italialaisten sitrushedelmien vientiä kansainvälisille markkinoille? Pascal Lamyn komission puolesta antama vastaus (17. tammikuuta 2002) Tuojamailla on oikeus asettaa oma kasvinsuojelutasonsa terveys- ja kasvinsuojelutoimista tehdyn Maailman kauppajärjestön (WTO) sopimuksen asettamissa rajoissa. On yksittäisten jäsenvaltioiden vastuulla antaa kolmannen maan vaatimat kasvinsuojelutakuut. Komissio puuttuu asiaan, jos vaikuttaa siltä, että kansainvälisiä sääntöjä ei noudateta, tai jos mainitun sopimuksen tai muiden asiaa koskevien sopimusten, esimerkiksi kansainvälisen kasvinsuojeluyleissopimuksen, määräyksiä rikotaan. Komissio hakee parhaillaan lisätietoja voidakseen ilmaista kantansa kyseessä olevasta tapauksesta.